[bookmark: _Hlk187703785]Na temelju članka 51. Zakona o najmu stanova („Narodne novine“ broj 91/96, 48/98 – Odluka Ustavnog suda Republike Hrvatske, 66/98 – Odluka Ustavnog suda Republike Hrvatske, 22/06, 68/18 i 105/20 – Odluka Ustavnog suda Republike Hrvatske), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) i članka 35. Statuta Grada Garešnice („Službeni glasnik Grada Garešnice“ broj 2/21 i 3/25), Gradsko vijeće Grada Garešnice na __. sjednici održanoj ______2026. godine donosi


 O D L U K U 
o najmu stanova u vlasništvu Grada Garešnice


I. UVODNE ODREDBE
Članak 1.

(1) Ovom Odlukom o najmu stanova u vlasništvu Grada Garešnice (dalje u tekstu: Odluka) uređuju se uvjeti i mjerila za davanje u najam stanova u vlasništvu Grada Garešnice (u daljnjem tekstu: Grad), postupak dodjele stanova u najam, prava i obveze najmoprimaca i najmodavca, način utvrđivanja najamnine, trajanje, prestanak i obnova ugovora te druga pitanja važna za najam stanova u vlasništvu Grada.
(2) Izrazi koji se koriste u ovoj Odluci, a imaju rodno značenje, odnose se na jednak način na muški i ženski rod. 
(3) Za stanove koji se daju u najam na temelju ove Odluke ugovara se slobodno ugovorena najamnina u skladu s odredbama Zakona o najmu stanova (dalje u tekstu: Zakon). 
(4) Ova Odluka ne primjenjuje se na stanove i korisnike za koje se prema zakonu primjenjuje zaštićena najamnina niti na stanove koji se, na temelju posebnog programa ili drugog općeg akta Grada, daju na privremeno korištenje, korištenje bez naknade ili korištenje pod posebnim uvjetima radi ostvarivanja javnog interesa.

Članak 2.

(1) Stanom se smatra skup prostorija namijenjenih stanovanju s prijeko potrebnim sporednim prostorijama koje čine jednu zatvorenu građevinsku cjelinu i imaju poseban ulaz.
(2) Iznimno od stavka 1. ovoga članka, stanom se u smislu ove Odluke smatra i skup prostorija namijenjenih za stanovanje koji čini jednu zatvorenu građevinsku cjelinu i ima poseban ulaz, iako nema sve potrebne sporedne prostorije, ako postoje tehnički uvjeti za njihovu izgradnju preinakom ili adaptacijom prostora.
(3) Odredbe ove Odluke na odgovarajući se način primjenjuju i na davanje u najam kuća u vlasništvu Grada.
(4) Kuća je građevina namijenjena stanovanju koja čini samostalnu funkcionalnu cjelinu, ima poseban ulaz i može sadržavati jedan ili više stanova, a kada se daje u najam kao cjelina, obuhvaća stambeni dio s pripadajućim pomoćnim prostorijama i zemljištem koje služi njezinoj redovitoj uporabi.
(5) Najmodavac je Grad, a najmoprimac je fizička osoba kojoj je Grad dao stan u najam na temelju ugovora o najmu stana.
(6) Podnajam je davanje stana ili njegova dijela na korištenje trećoj osobi, uz naknadu ili bez naknade.
(7) Izraz „stan“ u daljnjem tekstu ove Odluke na odgovarajući način obuhvaća i kuću koja se daje u najam kao cjelina.

II. UVJETI ZA DODJELU STANA

Članak 3.

(1) Pravo na podnošenje prijave za dodjelu stana ima osoba koja:
1. ima neprekidno prebivalište na području Grada Garešnice najmanje pet godina prije dana objave javnog poziva,
2. nije vlasnik ni suvlasnik odgovarajućeg useljivog stana ili kuće kojim može riješiti svoje stambeno pitanje,
3. u posljednjih pet godina prije dana objave javnog poziva nije otuđila odgovarajući useljivi stan ili kuću kojim je mogla riješiti svoje stambeno pitanje,
4. nije najmoprimac drugog stana ili kuće u vlasništvu Republike Hrvatske, jedinice lokalne ili područne (regionalne) samouprave i
5. nema dospjelih nepodmirenih obveza prema Gradu, osim obveza za koje je odobrena odgoda ili obročna otplata odnosno čija se osnovanost osporava u odgovarajućem postupku.
(2) Uvjet iz stavka 1. točke 1. ovoga članka mora ispunjavati podnositelj prijave.
(3) Uvjete iz stavka 1. točaka 2., 3. i 4. ovoga članka moraju ispunjavati podnositelj prijave i svi članovi njegova kućanstva, uključujući maloljetne članove.
(4) Uvjet iz stavka 1. točke 5. ovoga članka moraju ispunjavati podnositelj prijave i punoljetni članovi njegova kućanstva.
(5) Članovi kućanstva navode se u obrascu prijave koji čini sastavni dio javnog poziva.
(6) Kućanstvom se u smislu ove Odluke smatra obiteljska ili druga zajednica osoba koje zajedno žive i podmiruju troškove života te imaju prijavljeno prebivalište ili boravište na istoj adresi.
(7) Odgovarajućim useljivim stanom ili kućom smatra se nekretnina koja se, s obzirom na površinu, stanje, opremljenost i mogućnost zakonitog korištenja, može koristiti za trajno stanovanje podnositelja prijave i članova njegova kućanstva.

III. MJERILA ZA UTVRĐIVANJE LISTE PRVENSTVA 

Članak 4.

(1) Podnositelj prijave koji ispunjava uvjete propisane člankom 3. ove Odluke uvrštava se na listu kandidata.
(2) Lista prvenstva utvrđuje se prema sljedećim mjerilima:
1. broju članova kućanstva,
2. radnom stažu ostvarenom u Republici Hrvatskoj,
3. trajanju prebivališta na području Grada,
4. statusu iz Domovinskog rata,
5. zdravstvenom stanju,
6. prihodovnom stanju,
7. stupnju obrazovanja i
8. uvrštenosti na prethodnu konačnu listu prvenstva. 
(3) Mjerila iz stavka 2. ovoga članka iskazuju se u bodovima u skladu s ovom Odlukom.

Broj članova kućanstva 

Članak 5.
(1) Prema broju članova kućanstva podnositelju prijave pripada:
- samac ………………………………………...…………………………..3 boda
- dva člana ………………………………………………………….….6 bodova
- tri člana ………………………………………………….…………...9 bodova
- četiri člana …………………………………………………….…..12 bodova
- pet članova i više ……………………………………….……...15 bodova
(2) Podnositelju prijave koji je samohrani roditelj ili posvojitelj i samostalno skrbi o djetetu ili posvojeniku pripadaju dodatna 2 boda za svako dijete.
(3) Podnositelju prijave kojemu je priznat status roditelja njegovatelja ili njegovatelja pripada dodatnih 5 bodova.
(4) Okolnosti iz stavaka 2. i 3. ovoga članka dokazuju se odgovarajućim aktom nadležnog tijela.

	Radni staž 
Članak 6.

(1) Podnositelju prijave pripada 1 bod za svaku navršenu godinu radnog staža ostvarenog u Republici Hrvatskoj, a najviše 20 bodova.
(2) Radni staž dokazuje se elektroničkim zapisom ili potvrdom Hrvatskog zavoda za mirovinsko osiguranje o podacima evidentiranim u matičnoj evidenciji, ne starijima od mjesec dana od dana objave javnog poziva.

Trajanje prebivališta na području Grada 

Članak 7.

(1) Podnositelju prijave pripada 1 bod za svaku navršenu godinu neprekidnog prebivališta na području Grada, a najviše 20 bodova.
(2) Trajanje prebivališta dokazuje se uvjerenjem nadležnog tijela ili elektroničkim zapisom iz službenih evidencija ministarstva nadležnog za unutarnje poslove, ne starijima od mjesec dana od dana objave javnog poziva.

Status u Domovinskom ratu

Članak 8.

(1) Podnositelju prijave, ovisno o statusu iz Domovinskog rata koji ima podnositelj prijave ili član njegova kućanstva, pripadaju bodovi kako slijedi:
· članu obitelji smrtno stradalog, zatočenog ili nestalog hrvatskog branitelja iz Domovinskog rata ……………………………………………………………………………………………………….……………………………15 bodova
· hrvatskom ratnom vojnom invalidu iz Domovinskog rata…………………………………………….12 bodova
· dragovoljcu iz Domovinskog rata………………………………………………………………..…………….……9 bodova
· hrvatskom branitelju iz Domovinskog rata………………………………………………………….……….…6 bodova
(2) Bodovi iz stavka 1. ovoga članka ostvaruju se samo prema jednoj, za podnositelja prijave najpovoljnijoj osnovi, neovisno o broju članova kućanstva koji ispunjavaju uvjete za bodovanje.
(3) Status iz ovoga članka dokazuje se odgovarajućom ispravom izdanom u skladu sa zakonom kojim se uređuju prava hrvatskih branitelja iz Domovinskog rata i članova njihovih obitelji.


Zdravstveno stanje

Članak 9.

(1) Prema zdravstvenom stanju podnositelja prijave ili člana njegova kućanstva podnositelju prijave pripadaju bodovi kako slijedi:
· za dijete s teškoćama u razvoju ……………………………………..……………………………………….…. 8 bodova
· za utvrđeno oštećenje organizma veće od 50 % odnosno za utvrđeni III. ili IV. stupanj težine invaliditeta – oštećenja funkcionalnih sposobnosti ………………………………………………….. 10 bodova
· za utvrđeno oštećenje organizma do uključivo 50 % odnosno za utvrđeni I. ili II. stupanj težine invaliditeta – oštećenja funkcionalnih sposobnosti ……………………………………..…………..… 5 bodova
(2) Ako su za istu osobu ispunjeni uvjeti za ostvarivanje bodova prema više osnova iz stavka 1. ovoga članka, priznaju se bodovi samo prema jednoj osnovi, i to onoj koja je za podnositelja prijave povoljnija.
(3) Bodovi se mogu zbrajati za različite članove kućanstva, a prema ovom mjerilu može se ostvariti najviše 20 bodova.
(4) Zdravstveno stanje dokazuje se pravomoćnim ili izvršnim rješenjem, odnosno drugom odgovarajućom ispravom nadležnog tijela.

Prihodovno stanje

Članak 10.

(1) Podnositelju prijave pripadaju bodovi prema prosječnim mjesečnim primanjima po članu kućanstva ostvarenima u kalendarskoj godini koja prethodi godini objave javnog poziva, u odnosu na prosječnu mjesečnu isplaćenu neto plaću po zaposlenome u pravnim osobama Republike Hrvatske koju objavljuje Državni zavod za statistiku, i to:
– do 25 % prosječne mjesečne neto plaće…………………………………………………… 10 bodova
– više od 25 % do 50 % prosječne mjesečne neto plaće………………………………………. 8 bodova
– više od 50 % do 75 % prosječne mjesečne neto plaće……………………………………… 6 bodova
– više od 75 % do 100 % prosječne mjesečne neto plaće……………………………………………..…………... 4 boda
(2) Podnositelj prijave čija prosječna mjesečna primanja po članu kućanstva prelaze 100 % prosječne mjesečne neto plaće ne ostvaruje bodove prema ovom mjerilu.
(3) Prosječna mjesečna primanja po članu kućanstva izračunavaju se tako da se ukupna primanja podnositelja prijave i članova njegova kućanstva ostvarena u kalendarskoj godini koja prethodi godini objave javnog poziva podijele s brojem članova kućanstva i brojem 12.
(4) Ukupnim primanjima kućanstva smatraju se svi oporezivi i neoporezivi prihodi i druga novčana primanja podnositelja prijave i članova njegova kućanstva ostvarena u kalendarskoj godini koja prethodi godini objave javnog poziva, uključujući plaće, mirovine, naknade, primitke na temelju uzdržavanja, prihode od imovine, dividende, primitke na temelju ugovora o djelu i druga novčana primanja.
(5) Podatke dostupne u službenim evidencijama nadležni upravni odjel pribavlja po službenoj dužnosti. Ako podatke nije moguće pribaviti po službenoj dužnosti, podnositelj prijave dužan je na zahtjev nadležnog upravnog odjela dostaviti odgovarajuće dokaze.

Stupanj obrazovanja 
Članak 11.

(1) Podnositelju prijave s obzirom na stupanj obrazovanja pripada: 
· završeno srednjoškolsko obrazovanje…………………………………………………………………………..1 bod
· završen stručni ili sveučilišni prijediplomski studij……………………………………………………….3 boda
· završen stručni ili sveučilišni diplomski, integrirani ili poslijediplomski studij…………….5 bodova
(2) Stupanj obrazovanja dokazuje se svjedodžbom, diplomom ili drugom odgovarajućom javnom ispravom.

Podnositelji prijave s prijašnje Liste kandidata

Članak 12.

(1) Podnositelju prijave koji je bio uvršten na prethodnu konačnu listu prvenstva, a nije ostvario pravo na sklapanje ugovora o najmu stana, pripada 5 bodova.

IV. POSTUPAK ZA DAVANJE STANA U NAJAM 

Raspisivanje i objava poziva
Članak 13.

(1) Stanovi se daju u najam putem javnog poziva. 			
(2) Javni poziv raspisuje gradonačelnik odlukom.

Članak 14.

(1) Javni poziv osobito sadrži:
· podatke potrebne za identifikaciju i opis stana,
· korisnu površinu stana, zonu i iznos mjesečne najamnine,
· vrijeme trajanja najma,
· uvjete koje moraju ispunjavati podnositelj prijave i članovi njegova kućanstva,
· mjerila i način bodovanja,
· popis isprava i dokaza koji se prilažu prijavi,
· obrazac prijave,
· rok, način i mjesto podnošenja prijava,
· upozorenje da se nepravodobne prijave odbacuju,
· vrijeme i način razgledavanja stana,
· podatak o obvezi solemnizacije ugovora i snošenju troškova solemnizacije,
· mjesto i način objave prijedloga i konačnih lista i
· druge podatke važne za provedbu javnog poziva.

Provedba poziva i utvrđivanje Liste kandidata

Članak 15.
(1) Javni poziv objavljuje se na mrežnim stranicama i oglasnoj ploči Grada, kao i na drugim prikladnim mjestima na kojima se osigurava dostupnost informacija zainteresiranim osobama.
(2) Rok za podnošenje prijava ne može biti kraći od 15 dana od dana objave javnog poziva.
(3) Prijava na javni poziv podnosi se Gradu Garešnici u zatvorenoj omotnici s jasno naznačenom napomenom: „ZA NAJAM STANOVA U VLASNIŠTVU GRADA GAREŠNICE – NE OTVARAJ“, poštom ili osobnom dostavom na adresu: Grad Garešnica, Vladimira Nazora 20A, 43280 Garešnica.

Članak 16. 

(1) Cjelokupan postupak dodjeljivanja stanova u najam provodi Povjerenstvo za davanje stanova u najam (dalje u tekstu: Povjerenstvo).
(2) Povjerenstvo ima tri člana i tri zamjenika, a imenuje ih gradonačelnik odlukom iz članka 13. stavka 2. ove Odluke.
(3) Povjerenstvo provodi postupak javnog poziva, zaprima, evidentira i otvara prijave, provjerava njihovu pravodobnost i potpunost, utvrđuje ispunjavanje uvjeta, provodi bodovanje te izrađuje prijedlog liste prvenstva i prijedlog liste odbijenih i odbačenih prijava.
(4) O radu Povjerenstva vodi se zapisnik.
(5) Član Povjerenstva koji je s podnositeljem prijave u bračnom, srodničkom, poslovnom ili drugom odnosu koji može utjecati na njegovu nepristranost dužan je izuzeti se iz postupanja u toj prijavi.
Članak 17.

(1) Podnositelj prijave dužan je uz prijavu priložiti isprave i dokaze potrebne za utvrđivanje ispunjavanja uvjeta iz članka 3. ove Odluke i bodovanje prema mjerilima iz članka 4. ove Odluke.
(2) Nepravodobna prijava odbacuje se.
(3) Ako je prijava nepotpuna u dijelu potrebnom za utvrđivanje ispunjavanja uvjeta iz članka 3. ove Odluke, podnositelj se poziva da je dopuni u roku od pet dana od dana primitka poziva. Ako podnositelj u ostavljenom roku ne dostavi dokaz potreban za utvrđivanje ispunjavanja uvjeta, prijava se odbacuje.
(4) Ako nije dostavljen dokaz potreban samo za ostvarivanje bodova, podnositelj prijave po toj osnovi ne ostvaruje bodove.
(5) Prijava podnositelja za kojega se utvrdi da ne ispunjava uvjete iz članka 3. ove Odluke odbija se.
	
Članak 18. 
(1) Na temelju pristiglih i pregledanih prijava Povjerenstvo utvrđuje prijedlog liste odbijenih i odbačenih prijava, uz navođenje razloga odbijanja ili odbacivanja, te listu kandidata koji ispunjavaju propisane uvjete iz članka 3. ove Odluke.
(2) Na temelju liste kandidata, prema ukupnom broju ostvarenih bodova od najvećeg prema najmanjem, Povjerenstvo utvrđuje redoslijed prijavitelja i sastavlja prijedlog piste prvenstva, koja se formira zasebno za svaki stan.
(3) Ukupan broj bodova određuje se zbrajanjem bodova utvrđenih prema mjerilima iz članka 4. ove Odluke.
(4) Ako dva ili više podnositelja prijave ostvare jednak broj bodova, prednost ima podnositelj koji je ostvario veći broj bodova redom prema sljedećim mjerilima:
1. bodovi ostvareni na temelju članka 5. ove Odluke,
2. bodovi ostvareni na temelju članka 8. ove Odluke,
3. bodovi ostvareni na temelju članka 9. ove Odluke,
4. bodovi ostvareni na temelju članka 11. ove Odluke.
(5) Ako se redoslijed ne može utvrditi ni primjenom stavka 4. ovoga članka, prednost ima podnositelj prijave s duljim neprekidnim prebivalištem na području Grada. Ako je i trajanje prebivališta jednako, redoslijed se utvrđuje javnim izvlačenjem koje provodi Povjerenstvo.
Članak 19.

(1) Lista prvenstva koja se javno objavljuje sadrži identifikacijsku oznaku prijave, položaj na listi i ukupan broj ostvarenih bodova, rok i način podnošenja prigovora te mjesto i datum utvrđivanja liste.
(2) Podaci o imenu i prezimenu, adresi, OIB-u i broju bodova ostvarenih prema pojedinim mjerilima vode se u službenoj evidenciji Grada i ne objavljuju se javno. 
(3) Lista odbijenih i odbačenih prijava koja se javno objavljuje sadrži identifikacijsku oznaku prijave, naznaku da je prijava odbijena ili odbačena, sažeti razlog, rok i način podnošenja prigovora te mjesto i datum utvrđivanja liste.
(4) Liste iz stavaka 1. i 3. ovoga članka objavljuju se na mrežnoj stranici i oglasnoj ploči Grada.
(5) Podnositelj prijave ima pravo na uvid u podatke o vlastitom bodovanju i razlozima odluke o njegovoj prijavi.
Članak 20.

(1) Podnositelj prijave dužan je bez odgode pisanim putem obavijestiti Grad o svakoj promjeni koja utječe na ispunjavanje uvjeta iz članka 3. ove Odluke.
(2) Ako se prije sklapanja ugovora utvrdi da podnositelj više ne ispunjava propisane uvjete, gradonačelnik, na prijedlog Povjerenstva, donosi obrazloženu odluku o njegovu brisanju s liste.
(3) Odluka iz stavka 2. ovoga članka dostavlja se podnositelju prijave.

Članak 21.
(1) Podnositelj prijave ima pravo podnijeti prigovor na utvrđeni redoslijed, provedeno bodovanje te odbijanje ili odbacivanje prijave.
(2) Prigovor se podnosi gradonačelniku u roku od osam dana od dana objave prijedloga lista iz članka 19. ove Odluke.
(3) Odluku o prigovoru donosi gradonačelnik te se ona u pisanom obliku s obrazloženjem dostavlja podnositelju prijave u roku od 30 dana od dana isteka roka za podnošenje prigovora.
(4) Protiv odluke gradonačelnika o prigovoru nije dopušten novi prigovor u postupku propisanom ovom Odlukom.
(5) Konačne liste ne mogu se utvrditi prije donošenja odluka o svim pravodobno podnesenim prigovorima.

Članak 22.

(1) Konačnu listu prvenstva za svaki stan i konačnu listu odbijenih i odbačenih prijava, na prijedlog Povjerenstva, utvrđuje gradonačelnik.
(2) Konačne liste na odgovarajući način sadrže podatke iz članka 19. ove Odluke.
(3) Konačne liste objavljuju se na mrežnoj stranici i oglasnoj ploči Grada u skladu s propisima o zaštiti osobnih podataka.
V. UGOVOR O NAJMU STANA, PRAVA I OBVEZE UGOVORNIH STRANA

Sklapanje i sadržaj ugovora 
Članak 23. 

(1) Ugovor o najmu stana, u ime Grada, sklapa gradonačelnik s podnositeljem prijave koji je prvi na konačnoj listi prvenstva.
(2) Iznimno od stavka 1. ovoga članka, ugovor se može sklopiti s oba bračna druga u skladu sa Zakonom.
(3) Ugovor se sklapa u roku od 30 dana od dana objave konačne liste prvenstva.

Članak 24.
(1) Ugovor se sklapa u pisanom obliku i solemnizira kod javnog bilježnika. 
(2) Ugovor sadrži izričitu suglasnost najmoprimca za neposrednu ovrhu radi naplate dospjelih novčanih obveza iz ugovora te radi ispražnjenja i predaje stana nakon prestanka ugovora, pod uvjetima propisanim posebnim propisima.
(3) Troškove solemnizacije ugovora snosi najmoprimac.
(4) Ako podnositelj prijave koji je ostvario pravo na sklapanje ugovora ne pristupi njegovu sklapanju i solemnizaciji u roku propisanom člankom 23. ove Odluke ili izjavi da odbija sklopiti ugovor, smatra se da je odustao od ostvarenog prava, a Grad može pozvati sljedećeg podnositelja prijave s konačne liste prvenstva.

Članak 25.

(1) Ugovor osobito sadrži:
1. podatke o ugovornim stranama,
2. opis stana odnosno dijela stana koji se daje u najam,
3. visinu najamnine i način plaćanja,
4. vrstu troškova u vezi sa stanovanjem i način njihova plaćanja,
5. podatke o osobama koje će se zajedno s najmoprimcem koristiti stanom,
6. vrijeme trajanja najma,
7. odredbe o održavanju i korištenju stana,
8. odredbe o korištenju zajedničkih prostorija, dijelova i uređaja zgrade te zemljišta koje služi zgradi,
9. odredbe o primopredaji stana,
10. odredbe o pravu Grada na nadzor namjenskog korištenja i održavanja stana te
11. prava i obveze ugovornih strana, uvjete prestanka ugovora i druge odredbe propisane Zakonom i ovom Odlukom. 
(2) Sastavni dio ugovora čini zapisnik o primopredaji stana, koji osobito sadrži podatke o stanju stana i pripadajuće opreme, uočenim nedostacima i oštećenjima, očitanju brojila te broju predanih ključeva.
Članak 26.

(1) Ugovor o najmu stana sklapa se na određeno vrijeme, najdulje na razdoblje od pet godina.
(2) Ugovor o najmu stana sklopljen na određeno vrijeme smatrat će se prešutno obnovljenim za isto vrijeme trajanja ako nijedna ugovorna strana najmanje 30 dana prije isteka ugovorenog vremena ne obavijesti drugu ugovornu stranu u pisanom obliku da ne namjerava sklopiti ugovor na određeno vrijeme za daljnje razdoblje.
(3) Ako Grad namjerava sklopiti ugovor za daljnje razdoblje prema izmijenjenim uvjetima, dužan je o tome pisanim putem obavijestiti najmoprimca najmanje 30 dana prije isteka ugovorenog vremena najma.
(4) Ako najmoprimac u roku od 15 dana od dana primitka obavijesti iz stavka 3. ovoga članka ne prihvati ponudu za sklapanje ugovora prema izmijenjenim uvjetima, smatrat će se da ne želi sklopiti ugovor za daljnje razdoblje.
(5) Grad najkasnije 90 dana prije isteka ugovora poziva najmoprimca da dostavi isprave potrebne za provjeru ispunjava li i dalje uvjete iz ove Odluke i je li uredno ispunjavao ugovorne obveze.
(6) Najmoprimac je dužan tražene isprave dostaviti u roku od 15 dana od primitka poziva.
(7) Ako najmoprimac više ne ispunjava propisane uvjete, ne dostavi tražene isprave ili nije uredno ispunjavao ugovorne obveze, Grad ga najmanje 30 dana prije isteka ugovorenog vremena pisanim putem obavještava da ne namjerava sklopiti ugovor za daljnje razdoblje.

Obveze najmodavca i najmoprimca
Članak 27.

(1) Grad, kao najmodavac, dužan je najmoprimcu predati stan u stanju pogodnom za stanovanje te ga održavati u takvom stanju, u skladu sa zakonom i ugovorom o najmu.
(2) O primopredaji stana Grad i najmoprimac sastavljaju zapisnik kojim se utvrđuje stanje u kojem se stan nalazi u vrijeme predaje.

Članak 28.

(1) Najmoprimac može koristiti stan samo u svrhu i na način određen Zakonom, ovom Odlukom ili ugovorom.
(2) Najmoprimac je dužan plaćati najamninu i troškove individualne potrošnje povezane s korištenjem stana, osobito troškove električne energije, plina, vode, odvodnje, grijanja i odvoza otpada.
(3) Obvezu plaćanja zajedničke pričuve prema upravitelju zgrade snosi Grad Garešnica kao vlasnik odnosno suvlasnik posebnog dijela zgrade, sukladno posebnom propisu.
(4) Najmoprimac i drugi korisnici stana dužni su, uz prethodnu najavu i u razumno vrijeme, omogućiti najmodavcu ili osobi koju najmodavac ovlasti ulazak u stan radi provjere načina korištenja stana, održavanja stana ili utvrđivanja potrebe izvođenja radova, osim u hitnim slučajevima kada je potrebno spriječiti nastanak štete ili opasnosti za ljude i imovinu.
Članak 29.

(1) Najmoprimac ne smije bez prethodne pisane suglasnosti Grada izvoditi radove u stanu, zajedničkim prostorijama i uređajima zgrade koji prelaze opseg redovitog održavanja.
(2) Najmoprimac može, uz prethodnu pisanu suglasnost Grada, o vlastitom trošku izvesti radove radi poboljšanja uvjeta stanovanja.
(3) Najmoprimac nema pravo na povrat uloženih sredstava, osim ako je prije izvođenja radova s Gradom sklopio pisani sporazum kojim su utvrđeni opseg radova, vrijednost ulaganja i način povrata.

Članak 30.
(1) Najmoprimac je dužan koristiti stan pažnjom dobrog domaćina, isključivo za stanovanje te u skladu sa Zakonom, ovom Odlukom i ugovorom o najmu.
(2) Najmoprimac je osobito dužan:
· koristiti stan, zajedničke dijelove i uređaje zgrade, pomoćne prostorije i zemljište koje služi zgradi u skladu s njihovom namjenom,
· čuvati stan, zgradu, zajedničke dijelove i uređaje zgrade od oštećenja,
· ne ometati druge stanare odnosno korisnike zgrade u mirnom korištenju njihovih stanova i zajedničkih dijelova zgrade,
· redovito podmirivati najamninu i druge ugovorene troškove vezane uz korištenje stana,
· bez odgode obavijestiti najmodavca o kvarovima, oštećenjima ili drugim okolnostima koje mogu prouzročiti štetu na stanu, zgradi ili zajedničkim dijelovima zgrade.
(3) Najmoprimac odgovara po općim propisima za štetu koju on ili drugi korisnik stana prouzroči na stanu, zajedničkim dijelovima ili uređajima zgrade.

Prestanak ugovora
Članak 31.

(1) Ugovor o najmu prestaje na način određen Zakonom, ovom Odlukom ili ugovorom.
(2) Sporazumom stranaka ugovor o najmu može prestati u svako doba, pri čemu će se stranke sporazumjeti o načinu i vremenu predaje stana.
(3) U slučaju smrti najmoprimca ili kada najmoprimac napusti stan, na prijelaz prava i obveza iz ugovora primjenjuju se odredbe Zakona.

Članak 32.

(1) Grad može otkazati ugovor ako se najmoprimac ili drugi korisnici stana koriste stanom suprotno Zakonu ili ugovoru, a osobito:
· ako najmoprimac ne plati u ugovorenom roku najamninu ili druge ugovorene troškove,
· ako najmoprimac stan ili njegov dio daje u podnajam bez prethodne pisane suglasnosti Grada,
· ako najmoprimac ili drugi korisnici ometaju druge korisnike zgrade u mirnom korištenju stana, poslovnog prostora ili zajedničkih dijelova zgrade,
· ako se stanom dulje od 30 dana koristi osoba koja nije navedena u ugovoru, bez dopuštenja Grada, osim u slučajevima određenima Zakonom,
· ako se stan u cijelosti ili djelomično koristi za drugu namjenu,
· ako najmoprimac i članovi njegova kućanstva bez prethodne pisane suglasnosti Grada ne koriste stan dulje od šest mjeseci,
· ako najmoprimac bez opravdanog razloga ne počne koristiti stan u roku od tri mjeseca od sklapanja ugovora,
· ako najmoprimac ili član njegova kućanstva stekne odgovarajući useljivi stan ili kuću kojima može riješiti svoje stambeno pitanje ili
· ako se utvrdi da je najmoprimac dao netočne ili neistinite podatke koji su bili odlučni za ostvarivanje prava na najam ili redoslijed na listi prvenstva.
(2) Prije otkaza zbog razloga koji se može otkloniti Grad najmoprimcu dostavlja pisanu opomenu i ostavlja mu rok od 30 dana za otklanjanje razloga za otkaz.
(3) Grad može otkazati ugovor bez opomene ako najmoprimac više od dva puta postupi suprotno ugovoru, ovoj Odluci ili Zakonu. 
(4) Otkaz se daje u pisanom obliku s obrazloženjem, neposredno uz potpis najmoprimca ili preporučenom poštanskom pošiljkom.
(5) Otkazni rok iznosi tri mjeseca i počinje teći prvoga dana sljedećeg mjeseca nakon mjeseca u kojem je otkaz primljen.
(6) Ako najmoprimac odbije primiti pisani otkaz, otkazni rok počinje teći od dana predaje otkaza ovlaštenom pružatelju poštanskih usluga.

Članak 33.
(1) Grad može raskinuti ugovor ako:
1. najmoprimac ili drugi korisnici svojom krivnjom prouzroče štetu na zajedničkim prostorijama, uređajima ili dijelovima zgrade i ne otklone je u roku od 30 dana ili
2. najmoprimac preinačuje stan, zajedničke prostorije ili uređaje zgrade bez prethodne pisane suglasnosti Grada.
(2) Raskid ugovora daje se u pisanom obliku, s obrazloženjem i rokom za iseljenje koji ne može biti kraći od 15 dana.
Članak 34.

(1) Najmoprimac je nakon prestanka ugovora dužan isprazniti stan i predati ga Gradu, slobodnog od osoba i stvari, u stanju u kojem ga je preuzeo, uzimajući u obzir promjene nastale redovitim korištenjem. 
(2) O primopredaji stana sastavlja se zapisnik koji potpisuju ovlašteni predstavnik najmodavca i najmoprimac.
(3) Ako najmoprimac ne preda stan u ugovorenom ili propisanom roku, Grad ostvaruje pravo na predaju stana u skladu sa Zakonom, ugovorom i propisima kojima se uređuje ovrha.

Utvrđivanje najamnine
Članak 35.

(1) Za stanove koji se daju u najam na temelju ove Odluke ugovara se slobodno ugovorena najamnina u skladu sa Zakonom.
(2) Mjesečna najamnina utvrđuje se kao umnožak korisne površine stana izražene u m² i cijene najamnine po m² određene prema zoni u kojoj se stan nalazi.
(3) Zona I. obuhvaća područje užeg centra Grada, odnosno područje katastarske općine Garešnica-centar. Zona II. obuhvaća područje katastarske općine Garešnica, a Zona III. obuhvaća ostala naselja, odnosno katastarske općine na području Grada Garešnice.
(4) Cijena najamnine po m² korisne površine stana iznosi:
	Zona
	Cijena najamnine

	Zona I.
	1,20 EUR/m²

	Zona II.
	1,00 EUR/m²

	Zona III.
	0,75 EUR/m²


(5) Iznos mjesečne najamnine za pojedini stan navodi se u javnom pozivu i ugovoru.

VI. PRIJELAZNE I ZAVRŠNE ODREDBE

Članak 36.
(1) S osobom koja na dan stupanja na snagu ove Odluke koristi stan u vlasništvu Grada na temelju ranijeg ugovora, odluke, rješenja, zaključka ili drugog akta Grada može se sklopiti ugovor bez provedbe javnog poziva ako nadležno upravno tijelo utvrdi da ispunjava uvjete iz članka 3. ove Odluke i da ne postoji zakonska ili ugovorna zapreka za sklapanje ugovora.
(2) Ugovor iz stavka 1. ovoga članka sklapa se uz primjenu najamnine utvrđene prema članku 35. ove Odluke.
(3) Važeći ugovori o najmu sklopljeni prije stupanja na snagu ove Odluke primjenjuju se do isteka vremena na koje su sklopljeni, osim ako ugovorne strane pisanim putem ugovore drukčije.

Članak 37.

Ova Odluka stupa na snagu osmog dana od dana objave u „Službenom glasniku Grada Garešnice“.
















 


